„ Ég er svekktur að ná ekki að kreista fram sigur í dag en þeir voru einfaldlega sterkari , “ sagði Ásbjörn Friðriksson , leikmaður FH , í samtali við mbl.is eftir 29 : 28 - tap liðsins gegn Val í úrvalsdeild karla í handknattleik , Olísdeildinni , í Origo-höllinni á Hlíðarenda í þrettándu umferð deildarinnar í kvöld . „ Við missum Ágúst Birgisson út af í fyrri hálfleik og við það riðlast aðeins leikur okkar . Við missum aðeins dampinn og vörnin fer að leka . Við náum aðeins að stoppa lekann í seinni hálfleik en samt sem áður vantaði alltaf herslumuninn hjá okkur í leiknum . Við náum að minnka muninn nokkrum sinnum og jafna í tvígang en það vantaði alltaf aðeins upp á hjá okkur . “ FH-ingar náðu fjögurra marka forskoti um miðbik fyrri hálfleiks en eftir það tóku Valsmenn öll völd á vellinum og leiddu það sem eftir lifði leiks . „ Við vorum að elta í einhverjar fjörutíu mínútur af leiknum og það er erfitt . Eftir á að hyggja hefði það hjálpað okkur að ná frumkvæðinu í leiknum og komast yfir á ákveðnum tímapunkti en það gekk ekki eftir . Við erum búnir að vera að spila fínt í síðustu leikjum og það er ágætis taktur í þessu hjá okkur . Við töpum í kvöld á útivelli gegn sterku liði þrátt fyrir að spila ágætis leik á köflum . “ FH-ingar eru í fimmta sæti deildarinnar eftir fyrstu þrettán umferðir tímabilsins en heilt yfir er Ásbjörn nokkuð sáttur með spilamennskuna hingað til á tímabilinu . „ Stígandi í þessu hefur verið fín . Við byrjuðum ekkert sérstaklega vel enda erfitt leikjaprógramm en mér finnst við hafa spilað mjög vel í undanförnum leikjum . Deildin er jöfn og lið mega ekki misstíga sig mikið . Það er stutt upp og stutt niður í þessu en ég get líka sagt að við séum ekki hoppandi kátir með það að vera í fimmta sæti eftir fyrstu þrettán umferðirnar , “ sagði Ásbjörn í samtali við mbl.is .